|  |  |
| --- | --- |
| Индекс на документирана информация |  |
| РИ-ИСУ-07.01.01.00.00/3-1 |  |

„АСАРЕЛ-МЕДЕТ“ АД – ГР. ПАНАГЮРИЩЕ

рег. № 93-00-5375 / 14.05.2025 г.

**ТЕХНИЧЕСКО ЗАДАНИЕ**

за

Изготвяне на Идеен и Работен проект за обект: „Монтаж на автоматичен пробовземач за концентрат и вар и модернизация на проборазработката на експедирания концентрат в звено „Изходящ контрол“

**І. Съществуващо положение**

 В звено „Изходящ контрол“ (Автокантар) се извършва контрол и изпитване на крайния продукт от производството на „Асарел-Медет“ АД, който включва опробване на всеки един камион от контрольорите по качество, разработване и съставяне на партидни проби за определяне на влага и химически анализ с цел окачествяване на медния концентрат в момента на експедиция. Пробовземането от превозните средства се извършва преди да бъдат претеглени, посредством ръчна сонда.

Резултатите от контрола и изпитването на всяка партида експедиран концентрат се съпоставят с резултатите, получени от същите дейности, извършвани от крайния клиент в присъствието на наши представители. За да може да се осъществява реализация на крайния продукт по данни на „Асарел-Медет“ АД, които да бъдат представителни и коректни, е необходимо да се модернизира и разшири дейността по пробовземането и разработката на медния концентрат на работно място „Автокантар“.

**ІІ. Цел на задачата**

Целта на задачата е да се изготви Идеен и Работен проект за „Монтаж на автоматичен пробовземач, разширяване и модернизация на работното помещение за пробоподготовката на експедирания концентрат на Автокантара“, съобразено с наличната инфраструктура. С въвеждането в експлоатация на напълно автоматизирани пробовземачи за концентрат и вар ще се елиминира субективния фактор и ще се подобри качеството и представителността на пробите взети от всеки камион, а изграждането на допълнително самостоятелно помещение за последващата подготовка на пробите за определяне на влага и химически анализ ще увеличи достоверността, сигурността и точността на получените крайни резултати, както и качеството на извършвания изходящ контрол при експедиция на концентрата.

**ІІІ. Обхват на задачата**

 Да се определи в Идеен и Работен проект обемът и стойността на строителството и монтажа за изграждане на обект: „Монтаж на автоматичен пробовземач за концентрат и вар и модернизация на проборазработката на експедирания концентрат в звено „Изходящ контрол“.

Проектирането да се изготви двуфазно:

**Фаза „Идеен проект“**

Идейният проект има за цел да определи основните технологични и технически характеристики за монтажа на автоматичен пробовземач за концентрат и вар и модернизация на проборазработката на експедирания концентрат в звено „Изходящ контрол“. В Идейния проект да се предвидят минимум две алтернативи за монтаж на пробовземач. Да се предложи най-добър вариант за Работно проектиране, обоснован по технико-икономически критерии.

Идейният проект трябва да определи необходимите технически и технологични решения и графици за изпълнение на предвижданите дейности; необходимото оборудване, размера на необходимите инвестиционни разходи; мерките за опазване компонентите на околната среда, безопасността и здравето на работещите.

Идейният проект следва да изпълни следните задачи:

* Избор на подходящ пробовземач (манипулатор) за опробване на концентрат от камиони с различна височина. Диаметър на сондата 25÷35 mm или шнек.
* Избор на подходящ пробовземач (манипулатор) за опробване на вар от камиони с различна височина. Диаметър на късовете до 60 mm.
* Оценка конструкцията на покрива над платформата и при необходимост предоставяне на решение за увеличаване на височината.
* Обслужващи площадки за пробовземачите.
* Сграда за допълнителното оборудване. Допуска се тип „Фургон“.
* Минимално оборудване:

|  |  |  |
| --- | --- | --- |
| **Актив** | **Бр.** | **Параметри** |
| 1. Повдигане/увеличаване височината на покрива над платформата и изграждане на конструкция за пробовземача.
 | 1 |  |
| 1. Сдвоен фургон за разширение на лабораторната част на автокантар
 | 1 |  |
| 1. Вентилация
 | 1 |  |
| 1. Сушилна пещ
 | 2 | BINDER FED 400 |
| 1. Хомогенизатор
 | 1 | медицински хомогенизатор WAB, с капацитет 6 бр. проби по 1 kg, с механична синхронизация |
| 1. Рингова мелница
 | 1 | рингова мелница ESSA до 5 кg |
| **Актив** | **Бр.** | **Параметри** |
| 1. Прецизна везна
 | 2 | 6 kg, d=0.01g, e=0.1g |
| 1. Пробовземач за концентрат и вар
 | 1 |  |
| 1. Камина без скрубер за делене на пробите
 | 1 | Ремонтирана от ХЛ |

Отделните проектни части могат да бъдат обединени в едно книжно тяло.

**Фаза „Работен проект“**

Работният проект ще бъде изготвен след приемане от ЕТИС на Идейния проект и избор на конкретен вариант за пробовземач и проборазработка.

**ІV. Изисквания към Работния проект.**

Изпълнителят да оформи Работния проект съобразно критериите и изискванията на Наредба №4/21 май 2001г за обхвата и съдържанието на инвестиционните проекти. Всички технически решения следва да бъдат съобразени с Еврокод, съществуващите стандарти, правилници и инструкции за безопасна работа и екологични норми.

Необходимо е да се осигурят условия за здраве и безопасност при работа в бъдещия обект и да се вземат всички превантивни мерки за предотвратяване на евентуални злополуки.

При изготвяне на Работния проект проектантите да се съобразят с възможностите, за изпълнение на проекта за конкретното място, като използват максимално съществуващата инфраструктура: подходи, ел. захранване и др. Техническото решение трябва да бъде с висока надеждност, енергийно ефективно, а съоръженията удобни за обслужване, поддръжка и ремонтни дейности.

Към всички части на Работния проект да се приложат изчисленията, обосноваващи проектните решения за гарантиране на висока сигурност при тяхното изграждане и бъдеща експлоатация.

Проектните решения да са икономически обосновани.

В количествените сметки да бъдат предвидени необходимите уреди и оборудване, обезпечаващи провеждането на единични изпитания.

Проектните решения трябва да бъдат съобразени с актуалния ПУП на територията на „Асарел Медет“ АД и съществуващите концесионни граници - по възможност съоръженията да бъдат разположени в границите на одобрен ПУП.

**При разработване на РП да се вземат предвид следните предпоставки:**

* да бъде предоставена технология за демонтажни и монтажни работи;
* да бъде осигурен достъп за ревизия и извършване на ремонтни дейности;
* да се предвидят необходимите АКЗ.

Работният проект да включи разработване на следните проектни части по подобекти, както следва:

* „Генплан и вертикална планировка, пътища и външни връзки“ - Според местоположението.
* „Архитектурна“ - Оценка конструкцията на покрива над платформата и при необходимост предоставяне на решение за увеличаване на височината. Обслужваща площадка за пробовземачите. Сграда за допълнителното оборудване. Допуска се тип „Фургон“;
* „Строителни конструкции“ - проектиране на преустройство на съществуващи съоръжения и за изграждане на нови съоръжения. Кофражни и армировъчни планове. Фундаменти на машини и съоръжения. Конструктивно-монтажни детайли. Специфични детайли на елементите на строителната конструкция. АКЗ на бетонови и метални повърхности, защита от абразия. Статически изчисления с подробни строителни чертежи, детайли, КМД-чертежи, спесификации на съоръжения, материали, допуски на отклонение, контрол и приемане на конструктивните елементи и обяснителна записка; ТК на СК в т.ч. Конструктивно становище. Количествена сметка;
* „Машинно-конструктивна“ - описание на технологичния процес и режим на работа при демонтажа и монтажа. Технологични схеми, разрези и аксонометрични схеми, технологични изчисления, спецификация на технологично оборудване. Необходимата работна сила, осигуряването със суровини, горива и др., характеристиката на разходите на суровини и спомагателни материали, електрическа енергия, технологични горива, въздух, пара, вода, отделянето на отпадъчни води, топлинният баланс, товарооборотът и други показатели, характеризиращи технологичното решение; Постигнатите условия за здраве и безопасност при работа, санитарно-битовото обслужване и пожарната безопасност, организацията на механо-ремонтните работи и складовото стопанство; Избор и обосновка на материалите за изработка на технологичното оборудване. Сборни и детайлни чертежи. Монтажна схема. Технически спецификации и количествени сметки. Избор на оборудване със зададените параметри. Схема на разположение на оборудването. Предложените в таблицата модели са примерни. Изисквания за максимална съвместимост с наличните до момента машини и унификация на оборудването с наличните ДМА от същия вид в дружеството;
* „Отопление, вентилация и климатизация“ /ОВК/ - Да се предвиди вентилация и прахоулавяне;
* „Електротехническа“ - в това число Електроснабдяване, Електрообзавеждане „Електротехнически инсталации“ – начин на ел.захранване на новото оборудване;
* „КИП и А“ – с възможност за интегриране към общокомбинатската система за управление. Да се предвиди подмяна на кабелни трасета, измервателни уреди, софтуер и компютърни конфигурации. При разработване на тази част да се спазват техническите изисквания в Приложение №5 – „Технически изисквания по част „Автоматизация“.
* „Пожарна безопасност“ - разработката да бъде съобразена с действащите нормативни актове;
* „План за безопасност и здраве“ съгласно Наредба №2 от 2004 год., който да включва част за „Изработка и монтиране на обозначителни надписи и „Табели“ и начин на изграждане и превключване, така че да бъдат елиминирани всички рискове от възможност за замърсяване в съответствие с действащите нормативни актове и трябва да бъде съобразена с конкретните условия на обекта. ПБЗ да съдържа:

- организационен план;

- строителен ситуационен план;

- комплексен план-график за последователността на извършване на СМР;

- планове за предотвратяване и ликвидиране на пожари и аварии и за евакуация на работещите и на намиращите се на строителната площадка;

- мерки и изисквания за осигуряване на здраве и безопасност при извършване на СМР, включително за местата със специфични рискове;

- схема на временната организация и безопасността на движението по транспортни и евакуационни пътища и пешеходни пътеки на строителната площадка и подходите към нея;

- схема на местата на строителната площадка, на които се предвижда да работят двама или повече строители;

- схема на местата на строителната площадка на които има специфични рискове;

- схема на местата за инсталиране на повдигателни съоръжения и скелета;

- схема на местата за складиране на строителни продукти и оборудване, временни работилници и контейнери за отпадъци;

- схема на разположението на санитарно-битовите помещения;

- схема на захранване с ел.ток, вода, отопление, канализация и др.

- схема и вид на сигнализацията за бедствие, авария, пожар или злополука, с определено място за оказване на първа помощ.

* „Инструкции за експлоатация“, поддръжка и ремонт;
* „Проект за организация и изпълнение на строителството /ПОИС/“, включващ последователност на дейностите, технология на СМР, избор на механизация и др.;
* План за управление на строителните отпадъци – съгласно действащата нормативна уредба (Наредба ПМС 277 от 5.11.2012, ДВ. бр. 89 от 13.11.2012).
* Инструкции за провеждане на единични изпитания. Технологична схема и технически решения за превключване, технология и програма за провеждане на единични изпитания, методика /технология/ за провеждане на 72-часови изпитания за доказване на заложените технически параметри на системата и протокол по Наредба №3 за тези дейности;
* Подробни количествени ведомости и спецификации за влаганите материали и количествено-стойностни сметки (КСС) по части, както и обобщена КСС (в количествените сметки да се разделят СМР и доставката на оборудване). В количествените сметки да бъдат предвидени необходимите уреди и оборудване обезпечаващи провеждането на водни проби и единични изпитания;
* Обяснителни записки по отделните проектни части с необходимите изчисления, чертежи и детайли;
* Изготвяне на технически задания за доставка специфични материали, съоръжения и технологично стандартно и нестандартно оборудване. Детайлните изисквания за техническото оборудване ще бъдат уточнявани на нарочни работни срещи между Изпълнител и Възложител;
* Други (ако има такива) в зависимост от техническото решение, по преценка на офериращите или изискуеми съгласно действащата нормативна уредба – включени в цената на работен проект;
* Размножаване на Работния проект – в 5 оригинални хартиени екземпляра на български език и 1 бр. CD (графичните части – в Autodesk-Civil 3D – „dwg“ и AutoCAD 2010 – dwg-формат, текстовите части – в Microsoft Word, а подробните количествени ведомости и количествено-стойностните сметки – в Microsoft Excel);
* Авторски надзор на място с оглед спазването на проекта по време на строителството и монтажа, както и правилата за осигуряване на здраве и безопасност при работа и опазване на околната среда, съгласно нормативната уредба в Република България. Проектантите да съставят Програма (представена за всяка от частите на проекта) за изпълнение на авторски надзор в човекочасове, необходими за реализация на проекта с отчитане спецификата и сложността на съответната задача, времетраенето за пътуване, изпитания и окончателното приемане на обекта, с цел обосновка на необходимото времетраене за упражняване на авторски надзор от проектанта. Възложителя има изискване за присъствие веднъж седмично за упражняване на авторски надзор, приемане на изпълненото строителство и количествени сметки към актовете на строителство. На база на това изискване и експертно определено времетраене на строителството, да се определи броя човекочасове необходими за авторски надзор до окончателното приключване на обекта. Начина на упражняване на авторски надзор е регламентиран в „Методика за авторски надзор“- приложение към проектодоговора;
* Изготвяне на Екзекутивна документация в 3 оригинални хартиени екземпляра на български език и 1 бр. на CD (графичните части – в Autodesk-Civil 3D – „dwg“ и AutoCAD 2010 – dwg-формат, текстовите части – в Microsoft Word).

**V. Други мероприятия за проектиране. Специфични изисквания:**

1. Работният проект да бъде с минимални инвестиции и минимално необходим срок за строителни работи;

2. Отделните части на проекта да бъдат разработени в тясно обвързаност и съгласуваност от всички специалности, с подробна обяснителна записка и изчисления, поясняващи предлаганите проектни решения и съответствието им с изискванията на чл.169 от ЗУТ за безопасна, сигурна, здравословна и достъпна за всички среда;

3. Проектантът е длъжен да съгласува и дава становище по ТЗ и офертни предложения за доставка специфични материали, съоръжения, технологично стандартно и нестандартно оборудване, вкл. коментарии с доставчици на такова**. За предвиденото в Работния проект оборудване проектантът да препоръча задължително алтернативни производители на такова, отговарящо на параметрите по спецификация**;

4. Детайли, където налагат специфична доставка на оборудване, да се маркират „ON HOLD“ и доразработят в работна фаза след конкретния избор на оборудване като в КС и КСС залегнат за изпълнение;

5. Ако се предвижда монтаж на повдигателни съоръжения, СПО или подмяна на съществуващи, проектанта да разработи работни проекти за тяхната регистрация и озаконяване в обем и обхват, съгласно действащата нормативна уредба за тази дейност;

6. Проектната разработка да бъде съобразена със съществуващото положение и състояние на съоръженията около работното място „Автокантар“.

**VI. Общи изисквания към офериращите организации**

- **Състезателна част**

1.Офертата да съдържа **Работна програма и таблица за изпълнение на задачата**, включваща мероприятия за изпълнение, срок за изпълнение в календарни дни, обща стойност /лв, без ДДС/. Оферентите да представят **обяснителна записка за съдържание на проектната разработка по части с обем и обхват съгласно визията на проектанта.** Забележка: Записката не трябва да бъде препис на Техническото задание, а да съдържа мероприятия, дейности и методи, които проектантът предвижда да изпълни, за да удовлетвори заложените изисквания.

2. Офертите да съдържат подробно описание на дейностите с конкретни твърди цени и рекапитулирана обща офертна цена.

Цената на проекта по части и общата цена да бъдат оферирани в лева (без ДДС), изготвена и конкретизирана съгласно Наредба №1 на КИИП и КАБ за определяне минималните цени в инженерното инвестиционно проектиране и съответните методики за отделните проектни разработки, с цел по-пълна съпоставимост.

3. Общо цената на проекта да бъде представен по части съгласно Техническото задание в следния формат:

Таблица № 1

| №по ред | Задача | Хонорарна стойност по методики Наредба №1 на КИИП, /лв без ДДС/ |
| --- | --- | --- |
| **I** | **Идеен проект** |  |
|  | **Обща стойност за идеен проект, лева без ДДС** |  |
| **IІ** | **Работен проект** |  |
| 1 | Част „Генплан и вертикална планировка, пътища и външни връзки“ |  |
| 2 | Част „Архитектурна“ |  |
| 3 | Част „Строителни конструкции“ |  |
| 4 | Част „Машинно-конструктивна“ |  |
| 5 | Част „Електротехническа“ |  |
| 6 | Част „КИП и А“ |  |
| 7 | „Пожарна безопасност” |  |
| 8 | „План за безопасност и здраве“ |  |
| 9 | „Инструкции за експлоатация“, поддръжка и ремонт |  |
| 10 | Част „ПОИС“ |  |
| 11 | План за управление на строителните отпадъци |  |
| 12 | Инструкции за провеждане на единични изпитания. Технологична схема и технически решения за превключване, технология и програма за провеждане на единични изпитания, методика /технология/ за провеждане на 72-часови изпитания за доказване на заложените технически параметри на системата и протокол по Наредба №3 за тези дейности |  |
| 13 | Подробни количествени ведомости и спецификации за влаганите материали и количествено-стойностни сметки (КСС) по части, както и обобщена КСС (в количествените сметки да се разделят СМР и доставката на оборудване). | Интегрирани в цената за работен проект. |
| 14 | Обяснителни записки отделните проектни части с необходимите изчисления, чертежи и детайли. | Интегрирани в цената за работен проект. |
| 15 | Изготвяне на технически задания за доставка специфични материали, съоръжения и технологично стандартно и нестандартно оборудване. | Интегрирани в цената за работен проект. |
| 16 | Съгласуване и даване становища по ТЗ и офертни предложения за доставка специфични материали, съоръжения, технологично стандартно и нестандартно оборудване, вкл. коментарии с доставчици на такова. | Интегрирани в цената за работен проект. |
| 17 | Специфични изисквания към Работен проект. | Интегрирани в цената за работен проект. |
| 18 | Други в зависимост от техническото решение и по преценка на офериращите /ако има такива/. | Интегрирани в цената за работен проект. |
| 19 | Размножаване Работния проект – в 5 оригинални хартиени екземпляра на български език и 1 бр. CD (графичните части – в Autodesk-Civil 3D – „dwg“ и AutoCAD 2010 – dwg-формат, текстовите части – в Microsoft Word, а подробните количествени ведомости и количествено-стойностните сметки – в Microsoft Excel). | Интегрирани в цената за работен проект. |
|  | **Обща стойност за работен проект, лева без ДДС** |  |
| **ІІІ** | **Авторски надзор (АН) с техническа помощ (ТП)** на място с оглед спазването на проекта по време на строителството и монтажа, както и правилата за осигуряване на здраве и безопасност при работа и опазване на околната среда, съгласно нормативната уредба в Република България. Проектантите да съставят Програма (представена за всяка от частите на проекта) за изпълнение на авторски надзор в човекочасове, необходими за реализация на проекта с отчитане спецификата и сложността на съответната задача, времетраенето за пътуване, изпитания и окончателното приемане на обекта, с цел обосновка на необходимото времетраене за упражняване на авторски надзор с техническа помощ от проектанта. |  |
| 1 | Часова ставка за АН с ТП |  |
| 2 | Общ брой необходими човекочасове за АН и ТП |  |
|  | **Обща стойност за АН с ТП, лева без ДДС** |  |
| **ІV** | **Изготвяне на Екзекутивна документация (ЕД)** в 3 оригинални хартиени екземпляра на български език и 1 бр. на CD (графичните части – в Autodesk-Civil 3D – „dwg“ и AutoCAD 2010 – dwg-формат, текстовите части – в Microsoft Word). |  |
| 1 | Часова ставка за изготвяне на екзекутивна документация. |  |
| 2 | Общ брой човекочасове, необходими за изготвяне на екзекутивна документация. |  |
|  | **Обща стойност за изготвяне на ЕД** |  |
|  | **Рекапитулация:Обща стойност за РП, АН с ТП и изготвяне на ЕД, лева без ДДС** |  |
| **V** | **Максимална гаранция „Добро изпълнение“ в % от общата стойност на проекта /минимум 10%/** |  |
| **VІ** | **Начин на плащане:** |  |
|  | - аванс % от общата стойност на проекта***(ако се предвижда аванс, същия се обезпечава с Банкова гаранция)*** |  |
|  | - схема за разплащане |  |
| **VIІ** | **Срок** | Календарни дни |
| 1 | Срок за изготвяне на Идеен проект |  |
| 2 | Срок за изготвяне на РП |  |
|  | **Общ срок за услугата:** |  |
| 3 | **Срок** за изготвяне и предаване на становище за техническо съответствие на оферти за доставка на технологично, стандартно и нестандартно оборудване и материали за нуждите на проекта, считано от деня на представяне на техническата част на постъпилите оферти за съответното оборудване и/или материали от Възложителя на Изпълнителя с подписване на предавателно-приемателен протокол. |  |
| 4 | **Срок** за изготвяне на Екзекутивна документация. |  |

**Забележка:**

**1. При остойностяване на частите в работния проект, ако някои от частите сметнете за ненужни отразете срещу тях в ценовото предложение нула. Ако са необходими допълнителни части към проекта опишете ги в обяснителната записка и ги интегрирайте в цените на посочени в таблицата части, като ги посочите в коя. Промените спрямо обема и обхвата на ТЗ трябва да бъдат посочени, повдигнати и обосновани с допълнителни текстове.**

Общата цена се счита пределна за пълен изцяло завършен работен проект.

1. Офертата да съдържа **финансова схема** на заплащане на проекта. С предимство е максимално разсрочен срок на плащане на сумите.

Предложената финансова схема трябва да дава представа за етапите и условията за плащане. Предвижда ли се авансово плащане – какъв % от обща цена за проекта; какви междинни плащания и кога може да настъпи разплащането им, окончателно плащане - какъв % от обща цена за проекта. В случай, че във финансовата схема е предвиден аванс, същият се обезпечава с Банкова гаранция.

2. Оферента да представи максимална **гаранция за добро изпълнение**, покриваща гаранционния период на системата. Гаранцията за добро изпълнение ще бъде освободена при доказване на заложените технически параметри в 90-дневен срок след успешно въвеждане в експлоатация. (минимум 10%)

3. Неустойки при неизпълнение на задачата. (минимум съгласно проекто-договора)

4. Отчет за приходите и разходите и Баланс за предходни 2 години.

5. Офериращите организации да предложат **СРОК** **(в календарни дни)** за извършване на проучвателно-проектните работи с подробен времеви график по части, съгласно Таблица № 1.

**Забележка**: Сроковете да се определят, като ефективно работно време, след което с корелационен коефициент от 1,0 до 1,3 отчитащ очакваните почивни дни да се превърне в календарни дни.

6. Готовност за започване на работа (в календарни дни).

7. Офертите да бъдат валидни не по-малко от 120 дни от представянето им в „Асарел-Медет“ АД.

8. Офериращите организации да парафират и подпечатат на всяка страница приложения проекто-договор, с което удостоверяват, че са запознати и съгласни с всички клаузи в него.

9. Представяне на препоръки от 3 други предишни или настоящи Възложители и Референтен списък на Възложители с адреси, телефони и лице за контакти за изпълнявани проекти с подобен характер.

10. Екип за изпълнението на проекта. (Оферентът да представи поименен списък на екипа с доказателства за професионален и практически опит при проектиране на обекти от този тип, както и индивидуални удостоверения от КИИП за настоящата година на специалистите, отговорни за изпълнение на задачата с включени в списъка ръководител на проекта и правоспособни лица, които евентуално ще упражняват ТК върху част „СК“).

11. Извършване оглед на обекта и попълване на декларация за оглед на обекта. (Фирмата-оферент трябва задължително да направи оглед на обекта и добре да прецени обема на работата). Необходимо е към офертата де се приложи попълнена декларация за оглед на обекта по образец на Възложителя. Отправяме молба за извършване на огледа в първата третина на периода за подготовка на офертата с цел да остане повече време за размисъл сложността, обема, обхвата, особеностите и пълнотата на офертното предложение.

12. Представяне на Декларация за конфиденциалност – ще бъде подписана по време на извършване на оглед на обекта.

13. Декларация за спазване на условията за управление на строителните отпадъци. Кандидатите при разработване и подаване на офертите трябва задължително да декларират чрез подписване и подпечатване на Декларация - Приложение №4, че ще спазват действащата нормативна уредба и изискванията към проектанта за управление на строителни отпадъци /СО/.

**- Несъстезателна (техническа) част**

1. Точен адрес, лица за контакти, e-mail, факс, телефон.

2. Удостоверение за актуално състояние на фирмата.

3. Изисквания за съдействие от страна на Възложителя.

4. Офериращите организации да представят копие от **застрахователна полица**, съгласно чл.171 и чл.172 от ЗУТ и Наредба за условията и реда за задължително застраховане в проектирането и строителството приета от ПМС №38 от 24.02.2004г., обн.ДВ бр.7 от 02.03.2004г.

5. Наличие на система за управление на качеството.

6. Автореференция, банкови препоръки. *(Фирмата-оферент е с предимство, ако е изпълнявала такъв вид работа)*

7. Декларация относно изискванията на „Асарел-Медет“АД за съответствие с режим на наложени международни ограничителни мерки и мерки върху търговията.

**VII. Начин и критерии за приемане на извършената работа.**

- Приемане на изработени Работни проекти с подписване на двустранен предавателно-приемателен протокол за задачата;

- Утвърден протокол от Експертен технико-икономически съвет на Възложителя.

**VІІІ. Други условия**

1. Принципът за избор на Изпълнител е съгласно утвърдена Методика, в която тежестно се отчитат състезателните условия и показаното в обяснителните записки разбиране на задачата.

2. Да се спазват „Общите условия“ към договори, сключвани от „Асарел-Медет“ АД с външни партньори в контролираните от „Асарел-Медет“АД територии, относно здраве и безопасност при работа, пожарна безопасност, опазване на околната среда, пропускателен режим и сигурност и кадрово осигуряване, с които избрания изпълнител ще бъде запознат при сключване на договора.

3. Задължително е спазването на предписанията на отдели „БЗР“, „ВО“, „Екология“, „Фирмена сигурност“ и от контролните органи.

4. На оферентите ще бъде осигурен достъп до обекта, а на избрания изпълнител условия за работа в рамките на работното време на Дружеството.

5. Оферентите могат да извършат оглед на обекта след предварително съгласуване деня посещението.

Офертите да се представят до 15.30 часа на 13.06.2025 г. по един от следните начини:

- На ръка в **Деловодството** на „Асарел-Медет“ АД, запечатани в плик, адресирани до Изпълнителния Директор на „Асарел – Медет“ АД, 4500 гр. Панагюрище с надпис: **Оферта за изготвяне на проект за обект: „Монтаж на автоматичен пробовземач за концентрат и вар и модернизация на проборазработката на експедирания концентрат в звено „Изходящ контрол“** и забележка: **„Да се отвори само в присъствието на определената за целта комисия !“**.

- По обикновена или куриерска поща, запечатани в плик, адресирани до (както в предишната точка) /валидно е и пощенско клеймо/.

- На e-mail: **pbox@asarel.com**, лично на вниманието на Изпълнителния Директор.

Предложения, получени след крайния срок за представяне, както и такива, представени в незапечатан или с нарушена цялост плик, не се приемат.

В периода на подготовка на офертата, кандидатите могат да задават в писмена форма уточняващи въпроси на лицето за връзка, посочено в заданието, но не по-късно от 5 (пет) дни преди изтичане крайния срок за предаване на офертите.

До изтичане на срока за подаване на предложенията всеки кандидат може да промени, допълни или оттегли предложението си.

Офертите се отварят и разглеждат от избраната за целта комисия.

Класирането ще се извърши само на І-ви кръг, като след това ще се проведат разговори за доуточняване и подобряване параметрите на офертата само с най-добрият.

Резултатите се оповестяват след приключване на работата на комисията.

**ІХ. За контакти**

За контакти: „Асарел – Медет“ АД; тел: (0357) 60 210

- вътр. 419 – Р-л отдел „Строителство“ – инж. Здр. Кърпаров;

- вътр. 253 – Инв. контрол - инж. Иван Смилянов.

***Обръщаме внимание, че създадения ред в Дружеството за съхранение на офертите, прозрачност и принципност при тяхното разглеждане изключва възможността за влияние върху избора на изпълнител чрез корупция. Освен това при констатиране подобни опити, съответните длъжностни лица се освобождават дисциплинарно от работа, а договорите със съответните партньори се прекратяват.***

**ПРИЛОЖЕНИЯ:**

1. Декларация за извършен оглед на обекта – **Приложение №1;**

2. Декларация за конфиденциалност - **Приложение** **№2;**

3. ПРОЕКТО-ДОГОВОР – **Приложение №3 /*Това приложение няма да се попълва от кандидатите. Те само парафират и подпечатват всяка страница от предложената форма, с което удостоверяват, че са запознати и съгласни с всички клаузи по пректо- договора*/.** Бележки към проекто-договора **НЯМА** да се приемат в последващи етапи от проучването;

4. Декларация за управление на строителните отпадъци - **Приложение** **№4**;

5. Технически изисквания по част „Автоматизация - **Приложение №5**.

6. Декларация относно изискванията на „Асарел-Медет“АД за съответствие с режим на наложени международни ограничителни мерки и мерки върху търговията - **Приложение №6**.